text: Sygehuset i Haderslev solgt for 30 mio. kr.
  03 april 2013 kl. 16.00
  Statens ejendomsselskab, Freja Ejendomme, har overtaget sygehusbygningen i Haderslev for 30 mio. kr.
  Region Syddanmark har tirsdag vedtaget at sælge sygehuset i Haderslev til statens ejendomsselskab, Freja Ejendomme, for 30 mio. kr. Hertil kommer en deling af et eventuelt overskud ved videresalg på 60 pct. til Region Syddanmark og 40 pct. til Freja Ejendomme.
  - Jeg er meget tilfreds med, at vi er lykkedes med at finde en god køber til sygehuset i Haderslev. Freja Ejendomme har stor ekspertise inden for køb og salg af bygninger, som skal anvendes på en ny måde, og selskabet er garant for, at der kommer liv og aktivitet i området til gavn for byen og lokalområdet, siger regionsrådsformand Carl Holst (V).
  Det er første gang, at Freja Ejendomme køber bygninger af en region ? førhen har selskabet kun købt, videreudviklet og solgt statslige bygninger.
  Handlen i Haderslev bliver sandsynligvis ikke den eneste mellem Region Syddanmark og Freja Ejendomme. Parterne er nemlig også blevet enige om en rammeaftale, der åbner mulighed for tilsvarende aftaler om ledige sygehuse andre steder i regionen.
  